DA Den Europæiske Unions Tidende L 303/1

KOMMISSIONENS GENNEMFØRELSESFORORDNING (EU) Nr. 1117/2014

af 22. oktober 2014

om forskud på de direkte betalinger til udbetaling fra den 16. oktober 2014 i Letland og Litauen

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Rådets forordning (EF) n r. 73/2009 af 19. januar 2009 om fælles regler for den fælles landbrugspolitiks ordninger for direkte støtte til landbrugere og om fastlæggelse af visse støtteordninger for landbrugere, om ændring af forordning (EF) nr. 1290/2005, (EF) nr. 247/2006, (EF) nr. 378/2007 og om ophævelse af forordning (EF) nr. 1782/2003 (1), særlig artikel 29, stk. 4, litra a), og

ud fra følgende betragtninger:

(1) Ifølge artikel 29, stk. 2, i forordning (EF) nr. 73/2009 skal betalingerne i henhold til de støtteordninger, der er anført i bilag I til nævnte forordning, foretages i perioden fra den 1. december til den 30. juni det følgende år. Ifølge artikel 29, stk. 4, litra a), i samme forordning kan Kommissionen dog beslutte, at der skal udbetales forskud.

(2) I henhold til artikel 29, stk. 5, i forordning (EF) nr. 73/2009 har medlemsstaterne fra den 16. oktober 2014 mulighed for at udbetale forskud til landbrugerne på op til 50 % af de direkte betalinger i henhold til de støtteordninger, der er opført i bilag I, for så vidt angår ansøgninger indgivet i 2014.

(3) Ruslands beslutning om at indføre forbud mod import af landbrugsprodukter fra EU har skabt alvorlige økonomiske problemer i landbrugssektoren i adskillige medlemsstater, hvorfor Letland og Litauen har anmodet om tilladelse til at udbetale forskud på mere end de 50 %, der er tilladt i henhold til artikel 29, stk. 5, i forordning (EF) nr. 73/2009.

(4) For at bidrage til at afhjælpe disse vanskeligheder bør landbrugerne i Letland og Litauen have lov til at modtage forskud på op til 70 % af betalingerne under de støtteordninger, der er opført i bilag I til forordning (EF) nr. 73/2009, således at de kan absorbere de tab, der skyldes embargoen, indtil markederne er stabiliseret.

(5) I henhold til artikel 26, stk. 4, i Europa-Parlamentets og Rådets forordning (EU) nr. 1306/2013 (2) kan Kommissionen indtil den 1. december justere tilpasningssatsen for de direkte betalinger på grundlag af nye oplysninger, som den kommer i besiddelse af. Følgelig vil man pr. 16. oktober 2014 ikke nødvendigvis vide, hvilken tilpasningssats for finansiel disciplin som omhandlet i artikel 26 i forordning (EU) nr. 1306/2013 og artikel 8 i Europa-Parlamentets og Rådets forordning (EU) nr. 1307/2013 (3) der i sidste ende vil blive anvendt. Derfor bør det forskud, som maksimalt kan udbetales, fastsættes som en procentdel af de direkte betalinger inden den justering, der er omhandlet i artikel 26 i forordning (EU) nr. 1306/2013, foretages. Ved betalingen af restbeløbet, som skal ske fra den 1. december 2014, bør der tages hensyn til den tilpasningssats for finansiel disciplin, som er gældende på det pågældende tidspunkt.

(6) For at gøre det muligt at udbetale forskuddene fra den 16. oktober 2014 bør denne forordning træde i kraft på dagen for offentliggørelsen.

(7) Foranstaltningerne i denne forordning er i overensstemmelse med udtalelse fra Forvaltningskomitéen for Direkte Betalinger —

VEDTAGET DENNE FORORDNING:

Artikel 1

Letland og Litauen må fra den 16. oktober 2014 udbetale forskud til landbrugerne på op til 70 % af de direkte betalinger, der er opført i bilag I til forordning (EF) nr. 73/2009, for så vidt angår ansøgninger, der er indgivet i 2014, uden at tage hensyn til nedsættelser som følge af finansiel disciplin i henhold til artikel 26 i forordning (EU) nr. 1306/2013 og artikel 8 i forordning (EU) nr. 1307/2013, dog forudsat at efterprøvningen af støtteberettigelsesbetingelserne i overensstemmelse med artikel 20 i forordning (EF) nr. 73/2009 er afsluttet. Ved betaling af restbeløbet til støttemodtagerne, som skal ske fra den 1. december 2014, tages der hensyn til den tilpasningssats for finansiel disciplin, der på det pågældende tidspunkt er gældende for de samlede direkte betalinger for kalenderåret 2014.

Artikel 2

Denne forordning træder i kraft på dagen for offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 22. oktober 2014. På Kommissionens vegne José Manuel BARROSO Formand

(1) EUT L 30 af 31.1.2009, s. 16.

(2) Europa-Parlamentets og Rådets forordning (EU) nr. 1306/2013 af 17. december 2013 om finansiering, forvaltning og overvågning af den fælles landbrugspolitik og om ophævelse af Rådets forordning (EØF) nr. 352/78, (EF) nr. 165/94, (EF) nr. 2799/98, (EF) nr. 814/2000, (EF) nr. 1290/2005 og (EF) nr. 458/2008 (EUT L 347 af 20.12.2013, s. 549).

(3) Europa-Parlamentets og Rådets forordning (EU) nr. 1307/2013 af 17. december 2013 om fastsættelse af regler for direkte betalinger til landbrugere under støtteordninger inden for rammerne af den fælles landsbrugspolitik og om ophævelse af Rådets forordning (EF) nr. 637/2008 og Rådets forordning (EF) nr. 73/2009 (EUT L 347 af 20.12.2013, s. 608).